钦定古今图书集成/明伦汇编/官常典/第207卷 > 卢迈
## 钦定古今图书集成/明伦汇编/官常典/第207卷 > 卢迈

按《唐书》本传：“迈字子元，河南河南人。性孝友，举明经
入第，补太子正字。以拔萃调河南主簿、集贤校理。公
卿交荐之，擢右补阙，三迁吏部员外郎，以族属客江
介。出为滁州刺史。召还，再迁谏议大夫，数条当世病
利。进给事中。俄会考课，迈以不满岁，固辞二考。荐绅
高其让，改尚书右丞。将作监元亘摄祠，以私忌不听”
誓，御史劾之。帝疑其罚，下尚书省议。迈曰：“按大夫、士
将祭于公，既视濯而父母死，犹奉祭。《礼》，散齐有大功
丧，致齐有期丧，齐有疾病，听还舍不奉祭。无忌日不
受誓者。虽令忌日与告，且《春秋》不以家事辞王事。命
摄祭，特命也。亘以常令拒特命，执非所宜。”遂抵罪。以
本官同中书门下平章事，进中书侍郎。时陆贽、赵憬专大政，迈居中治身循法无他过。久之，暴眩省中，舆
还第。诏大臣即问，固乞骸骨，罢为太子宾客。卒，年六
十，赠太子太傅。迈每有功缌丧，必容称其服，而情有
加焉。叔下邽令休沐过家，迈终日与群子侄均指使，
无位貌之异。再娶无子，或劝畜姬媵，对曰：“兄弟之子，
犹子也，可以主后。所”得禀赐，皆赈姻旧之乏。其从父
弟起丧，还洛阳，过都，迈奏请往哭之尽哀。时执政自
以宰相尊，五服皆不过从问吊，而迈独不徇，时议者
重其仁而亮云。